Broj: 711-I-715-P-21-18/19-08-11

Zagreb, 14. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave podnesene protiv dužnosnika Stjepana Kostelca, gradonačelnika Grada Otočca**,na 43. sjednici, održanoj 14. ožujka 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Stjepana Kostelca, gradonačelnika Grada Otočca, povodom okolnosti korištenja automobila Citroen Berlingo, reg. oznaka GS-785-CR i prijavljivanja istog u izvješću o imovinskom stanju dužnosnika, neće se pokrenuti, obzirom da iz podataka i dokumentacije prikupljenih povodom navoda u prijavi od 15. siječnja 2018.g ne proizlazi da je došlo do moguće povrede odredbi ZSSI-a počinjene od strane prijavljenog dužnosnika.**

Obrazloženje

Protiv dužnosnika Stjepana Kostelca, gradonačelnika Grada Otočca, podnesena je 15. siječnja 2018.g. prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-222-P-21/18-01-2 i povodom koje se vodi predmet broj P-21/18.

U prijavi se u bitnom navodi da dužnosnik Stjepan Kostelac u izvješću o imovinskom stanju dužnosnika nema prijavljen automobil reg. oznake GS-785-CR, marke Citroen Berlingo. Dužnosnik, prema navodima u prijavi navedeno vozilo koristi svakodnevno već dvije godine. U prijavi se također navodi kako postoje indicije da je predmetno vozilo u vlasništvu trgovačkog društva VETERINARSKA AMBULANTA OTOČAC d.o.o., u kojem dužnosnik Stjepan Kostelac ima vlasnički udio.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i Stjepan Kostelac, povodom obnašanja dužnosti gradonačelnika Grada Otočca u mandatu 2013-2017 te u aktualnom mandatu od 26. svibnja 2017.g., obvezan postupati sukladno odredbama navedenog Zakona.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je povodom navoda u prijavi zatražilo podatke od Ministarstva unutarnjih poslova u vezi vlasništva predmetnog vozila koje se u prijavi navodi.

Ministarstvo unutarnjih poslova, Policijska uprava Ličko-senjska, Policijska postaja Otočac dostavila je očitovanje, Broj: 511-04-06-05-773/2018 od 21. veljače 2018.g., u kojem se navode podaci o vlasništvu i svim promjenama vlasništva vozila dužnosnika Stepana Kostelca. Tako se u očitovanju navodi da dužnosnik u vlasništvu trenutno ima jedno vozilo, marke Peugeot 308 1.6 HDI. Uvidom u Izvješća o imovinskom stanju dužnosnika, podnesena 29. studenog 2013.g. povodom početka mandata, 23. lipnja 2017.g. povodom ponovnog imenovanja/izbora na istu dužnost, 14. prosinca 2017.g. povodom promjene i 30. siječnja 2019.g. povodom proteka 4 godine od imenovanja, utvrđeno je da je vozilo Peugeot 308, 2010.g., u vlasništvu dužnosnika isti prijavio u podnesenim Izvješćima o imovinskom stanju dužnosnika.

U očitovanju MUP-a se dalje navodi kako je vlasnik osobnog vozila Citroen Berlingo 1.6 Bluehdi reg oznake GS-785-CR trgovačko društvo VETERINARSKA AMBULANTA OTOČAC d.o.o., od 28. listopada 2016.g.

Uvidom u Sudski registar Trgovačkog suda u Rijeci utvrđeno je da je pod MBS: 020020798 upisano trgovačko društvo VETERINARSKA AMBULANTA OTOČAC d.o.o., OIB: 25323568440. Kao osnivači/članovi društva navodi se šest osoba, između kojih i dužnosnik Stjepan Kostelac. Kao osoba ovlaštena za zastupanje upisana je Tanja Gavrić, direktor – zastupa pojedinačno i samostalno temeljem Odluke od 26. travnja 2013.g., a počev od 24. lipnja 2013.g.

Uvidom u Izvješća o imovinskom stanju dužnosnika podnesena 29. studenog 2013.g. povodom početka mandata, 23. lipnja 2017.g. povodom ponovnog imenovanja/izbora na istu dužnost, 14. prosinca 2017.g. povodom promjene i 30. siječnja 2019.g. povodom proteka 4 godine od imenovanja, utvrđeno je da je dužnosnik pod podatke o pokretninama koje se upisuju u javni registar prijavio vozilo Peugeot 308, 2010.g., dok je pod podatke o poslovnim udjelima, dionicama i vrijednosnim papirima u poslovni subjetima prijavio poslovni udio od 51,50% u trgovačkom društvu VETERINARSKA AMBULANTA OTOČAC d.o.o. te da je naveo kako je izvršen prijenos prava na pravnu osobu, Odvjetnički ured Ana Bobinac.

Povjerenstvo je od trgovačkog društva VETERINARSKA AMBULANTA OTOČAC d.o.o. zatražilo očitovanje koristi li dužnosnik Stjepan Kostelac vozilo Citroen Berlingo, reg. oznake GS 785 CR, u vlasništvu trgovačkog društva te, ukoliko koristi navedene vozilo, da specificira po kojoj osnovi se vozilo koristi, koliko se koristi te da se dostavi akt na temelju kojeg se vozilo koristi (Odluku, ugovor ili dr.).

Trgovačko društvo VETERINARSKA AMBULANTA OTOČAC d.o.o. je 1. ožujka 2019.g. dostavilo očitovanje u kojem se navodi kako Stjepan Kostelac ne koristi predmetno vozilo, ali da je isto preko zime bilo garažirano kod dužnosnika budući da navedeno trgovačko društvo nema garažu.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 16. stavkom 1. ZSSI-a propisano je da dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ZSSI-a, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika. Pritom je člankom 4. stavkom 5. ZSSI-a propisano da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u pribavljene podatke i dokumentaciju Povjerenstvo je utvrdilo kako je dužnosnik Stjepan Kostelac vlasnik vozila Peugeot 308, 2010.g., koje je prijavio u izvješćima o imovinskom stanju dužnosnika podnesenim 29. studenog 2013.g., povodom početka mandata, 23. lipnja 2017.g. povodom ponovnog imenovanja/izbora na istu dužnost, 14. prosinca 2017.g. povodom promjene i 30. siječnja 2019.g. povodom proteka 4 godine od imenovanja.

U pogledu vozila Citren Belingo, koje se u prijavi navodi, utvrđeno je kako je isto u vlasništvu trgovačkog društva VETERINARSKA AMBULANTA OTOČAC d.o.o., koje je u većinskom vlasništvu dužnosnika Stjepana Kostelca. Vlasnički udio, kao i činjenicu prijenosa upravljačkih prava na temelju udjela u vlasništvu društva dužnosnik je prijavio Povjerenstvu u podnesenim izvješćima o imovinskom stanju dužnosnika. Prijavom poslovnog udjela u trgovačkom društvu dužnosnik Povjerenstvu deklarira i svu imovinu tog trgovačkog društva. Prema očitovanju navedenog trgovačkog društva, dužnosnik Stjepan Kostelac ne koristi predmetno vozilo. Međutim, Povjerenstvo ističe kako korištenje navedenog vozila od strane dužnosnika ne bi, samo po sebi, značilo i povredu odredbi ZSSI-a, budući da je vozilo u vlasništvu trgovačkog društva u kojem dužnosnik ima poslovne udjele te ga isti ima pravo koristiti, na temelju odgovarajućeg akta Društva i sukladno poreznim i ostalim propisima kojima se regulira korištenje imovine trgovačkog društva.

Slijedom navedenog, iz prikupljenih podataka i dokumentacije u vezi okolnosti korištenja automobila Citroen Berlingo, reg. oznaka GS-785-CR i prijavljivanja istog u izvješću o imovinskom stanju dužnosnika, neće se pokrenuti, obzirom da iz podataka i dokumentacije ne proizlazi da je došlo do moguće povrede odredbi ZSSI-a počinjene od strane prijavljenog dužnosnika.

Slijedom navedenog, Povjerenstvo je donijelo odluku kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Stjepan Kostelac, elektroničkom dostavom
2. Podnositelj, poštom
3. Objava na internetskoj stranici Povjerenstva
4. Pismohrana